 ननितालाई रजतपदक
नवौं विश्व शारीरिक सुगठन च्याम्पियनसिपमा नेपाली महिला खेलाडी ननिता महर्जनले आइतबार रजतपदक जितेकी छन् । 
काठमाडौं — नवौं विश्व शारीरिक सुगठन च्याम्पियनसिपमा नेपाली महिला खेलाडी ननिता महर्जनले आइतबार रजतपदक जितेकी छन् ।  मंगोलियाको उलानबटारमा उनले महिला १६० सेन्टिमिटर उचाइमा रजत जितिन् । फाइनलमा ननितासहित इटाली, भियतनाम र आयोजक मंगोलियाका ४ खेलाडीले प्रतिस्पर्धा गरेका थिए । मंगोलियाले स्वर्ण र इटालीले कांस्य जिते । गत वर्ष थाइल्यान्डमा भएको यसै प्रतियोगिताको आठौं संस्करणमा ननिताले पहिलो सहभागितामै ऐतिहासिक कांस्यपदक जितेकी थिइन् ।